Εθνικό Κέντρο Βιβλίου

Το Εθνικό Κέντρο Βιβλίου (Ε.ΚΕ.ΒΙ.) δημιουργήθηκε το 1994 στην Αθήνα, με σκοπό να συμβάλλει στην ενίσχυση και την προώθηση του βιβλίου στην Ελλάδα. Υπάγεται, εποπτεύεται και επιχορηγείται από το Υπουργείο Πολιτισμού. Η εύρυθμη λειτουργία του Ε.ΚΕ.ΒΙ. οφείλεται στη συμβολή ανθρώπων, οι οποίοι απασχολούνται επαγγελματικά στο χώρο του βιβλίου και των εκδόσεων εντός της χώρας.

Σκοπός 
Σύμφωνα με την επίσημη ιστοσελίδα του Ε.ΚΕ.ΒΙ., βασικό σκοπό του Κέντρου αποτελεί ο καθορισμός, ο σχεδιασμός και η εφαρμογή της εθνικής πολιτικής για την προώθηση του βιβλίου και της ανάγνωσης. Επιπρόσθετα, ο γενικός προσανατολισμός του Ε.ΚΕ.ΒΙ. προωθεί την προβολή της ελληνικής βιβλιοπαραγωγής στο εξωτερικό.

Οι βιβλιοθήκες του Ε.ΚΕ.ΒΙ.

Βιβλιολογική βιβλιοθήκη 
Η συλλογή της περιλαμβάνει υλικό για το βιβλίο και τα θέματα που αφορούν σε αυτό. Απευθύνεται σε όσους σχετίζονται επαγγελματικά και μη με το χώρο του βιβλίου στην Ελλάδα και το εξωτερικό.

Βιβλιοθήκη Στρατή Τσίρκα 
Φιλοξενεί ένα μέρος της προσωπικής βιβλιοθήκης του Στρατή Τσίρκα, το οποίο παραχωρήθηκε ως δωρεά από τη σύζυγό του.

Βιβλιοθήκη μεταφρασμένων Ελληνικών βιβλίων 
Περιλαμβάνει τόμους σε διάφορες γλώσσες και σε συνδυασμό με το Αρχείο Μεταφρασμένων Ελληνικών Βιβλίων που διαθέτει το Ε.ΚΕ.ΒΙ., παρέχουν μια σαφή εικόνα της ελληνικής εκδοτικής στο εξωτερικό.

Δραστηριότητες - Υπηρεσίες 
Το Ε.ΚΕ.ΒΙ. συμμετέχει στις Εκθέσεις Βιβλίου που λαμβάνουν χώρα στην Ελλάδα και έχει αναλάβει την πρωτοβουλία για τη διοργάνωση της Διεθνούς Έκθεσης Βιβλίου Θεσσαλονίκης και της Έκθεσης Παιδικού και Εφηβικού Βιβλίου, προκειμένου να προβάλλει την ελληνική και ξένη παραγωγή βιβλίου. Μέσα από τις δράσεις του τιμά με αφιερώματα και κινητές εκθέσεις κορυφαίους Έλληνες λογοτέχνες, συμβάλλει στον εορτασμό ημερών όπως η Παγκόσμια Ημέρα Ποίησης και η Παγκόσμια Ημέρα Παιδικού Βιβλίου και διοργανώνει επισκέψεις συγγραφέων και εικονογράφων σε σχολεία. Επιπρόσθετα, το Ε.ΚΕ.ΒΙ. εγκαινίασε τη λειτουργία «Παρατηρητήριο Ψηφιακού Βιβλίου», η οποία αποσκοπεί στη μάθηση μέσω εκπαιδευτικών δραστηριοτήτων.

Βιβλιονέτ 
Η Βιβλιονέτ ιδρύθηκε το 1998 και στο μετοχικό της κεφάλαιο συμμετείχαν 45 εκδοτικοί οίκοι, μεταξύ των οποίων ο Σύλλογος Εκδοτών Βιβλίων (Σ.ΕΚ.Β.) και ο Σύλλογος Εκδοτών Βιβλίων Αθηνών (Σ.Ε.Β.Α.), η Πανελλήνια Ομοσπονδία Εκδοτών Βιβλιοπωλών (Π.Ο.Ε.Β.) και το Εθνικό Κέντρο Βιβλίου (Ε.ΚΕ.ΒΙ.). Το 2003 το Ε.ΚΕ.ΒΙ. εξαγόρασε την υπηρεσία, ανέλαβε την αποκλειστική διαχείρισή της και αποφάσισε τη δωρεάν διάθεση του συμπεριλαμβανομένου υλικού. Πρόκειται για μια ηλεκτρονική υπηρεσία, η οποία πληροφορεί τους χρήστες της για θέματα του εκδοτικού κόσμου και περιλαμβάνει πληροφορίες για 170.000 τίτλους βιβλίων που εκδόθηκαν στην Ελλάδα και 82.000 δημιουργούς. Περισσότερα από 50 ηλεκτρονικά βιβλιοπωλεία λειτουργούν με βάση τη Βιβλιονέτ.

Ευρωπαϊκά προγράμματα στα οποία συμμετέχει το Ε.ΚΕ.ΒΙ. 
Το Ε.ΚΕ.ΒΙ. στην προσπάθεια του να προωθήσει διεθνώς την ελληνική λογοτεχνία, αλλά και την ελληνική παραγωγή βιβλίων, συμμετέχει στα εξής ευρωπαϊκά προγράμματα:

 Καινοτόμες δράσεις ενίσχυσης της φιλαναγνωσίας των μαθητών
 RAMSES II – Ανθρωπιστικές επιστήμες στη Μεσόγειο
 Για μια ευρωπαϊκή πολιτική βιβλίου
 Ευρωπαϊκό Περίπτερο
 Τα Ελληνικά Γράμματα στο Διαδίκτυο
 «Πρόγραμμα Πολιτισμός 2007-2013» της Ευρωπαϊκής Επιτροπής

Πρόγραμμα ενίσχυσης δημιουργών – επαγγελματιών 
Με στόχο την ενίσχυση των κλάδων που εντάσσονται στην επαγγελματική σφαίρα του βιβλίου, το Ε.ΚΕ.ΒΙ. έχει αναπτύξει τα «Προγράμματα ενίσχυσης δημιουργών – επαγγελματιών». Στο πλαίσιο αυτών των προγραμμάτων έχει αναπτυχθεί και το Γαλλοελληνικό πρόγραμμα στήριξης Ελλήνων και Γάλλων συγγραφέων, μεταφραστών και εκδοτών.

Εκδόσεις 
Το Ε.ΚΕ.ΒΙ. εκδίδει ένα αγγλόφωνο ηλεκτρονικό περιοδικό με τίτλο Ithaca Online, το οποίο αποστέλλεται σε περισσότερους από 1.000 παραλήπτες και προωθεί την προβολή της ελληνικής βιβλιοπαραγωγής στους εκδότες του εξωτερικού. Μια ακόμη πρωτοβουλία του Ε.ΚΕ.ΒΙ. αποτελεί η εφημερίδα Μικρός Αναγνώστης, η οποία απευθύνεται σε παιδιά και έχει ως στόχο μέσα από την πλούσια συλλογή θεμάτων και το ευχάριστο περιβάλλον περιήγησης να μυήσει τους μικρούς αναγνώστες στον κόσμο του βιβλίου και να τους ενημερώσει για σχετικά θέματα.

Ακόμη έχει δημιουργηθεί το ιστολόγιο του Ε.ΚΕ.ΒΙ., όπου αναρτώνται άρθρα τα οποία πραγματεύονται θέματα που αφορούν όσους ασχολούνται με το βιβλίο γενικότερα.

Παραπομπές

Βιβλιογραφία 
 Παγκόσμια Ημέρα Ποίησης: Πώς άρχισαν όλα
 Οι ποιητές βγαίνουν στον δρόμο
 Εκδηλώσεις για την Παγκόσμια Ημέρα Ποίησης, 21 Μαρτίου
 Εκδηλώσεις για την Παγκόσμια Ημέρα Παιδικού Βιβλίου
 Μήνυμα για την Παγκόσμια Ημέρα Παιδικού Βιβλίου
 Παρέμβαση των συγγραφέων στη διένεξη εκδοτών - ΕΚΕΒΙ
 Υποτροφίες του ΕΚΕΒΙ-CNL
  ΕΚΕΒΙ: Η «Φιλαναγνωσία» αγαπάει τις νέες τεχνολογίες & συμμετέχει στην e-Learning Expo 2012
 Εργαστήρι Βιβλίου του ΕΚΕΒΙ στη Θεσσαλονίκη: Συνάντηση γνωριμίας
 Εργαστήρι λογοτεχνικής μετάφρασης στο ΕΚΕΒΙ
 ΕΚΕΒΙ: Το 8% των Ελλήνων διάβασαν πάνω από 10 βιβλία το 2010, αλλά το 41% δε διάβασε κανένα

Εξωτερικοί σύνδεσμοι 
 Εθνικό Κέντρο Βιβλίου
 Παρατηρητήριο Ψηφιακού Βιβλίου
 Εκπαιδευτικό Πρόγραμμα του Ε.ΚΕ.ΒΙ. "Φιλαναγνωσία"
 Πρόγραμμα "ΦΡΑΣΙΣ"

Μη κερδοσκοπικοί οργανισμοί
Υπουργείο Παιδείας και Θρησκευμάτων (Ελλάδα)
Υπουργείο Πολιτισμού και Αθλητισμού (Ελλάδα)